“รัฐบาลไทย” ประเคน “4 ประทานบัตรเหมือง” ให้ “คิงส์เกตฯ” ส่อแลกจบคดี 31 ม.ค.นี้
"รัฐบาลไทย" ประเคน "4 ประทานบัตรเหมือง" ให้ "คิงส์เกตฯ" เปิดทางให้กลับมาเปิดเหมืองแร่ชาตรีได้อีกครั้ง หลังต้องยุติการดำเนินงานไปเมื่อปี 2560 ส่อแลกจบคดี 31 ม.ค.นี้ 
24 ม.ค. 2565

บริษัท คิงส์เกต คอนโซลิเดเต็ด ลิมิเต็ด หรือ “คิงส์เกต” บริษัทแม่ของ บริษัทอัครา รีซอร์สเซส จำกัด (มหาชน) แจ้งต่อตลาดหลักทรัพย์ออสเตรเลีย เมื่อวันที่ 19 มกราคม 2565 ว่า รัฐบาลไทยอนุมัติประทานบัตรเหมืองแร่ 4 แปลง เพื่อเปิดทางให้ทางบริษัทกลับมาเปิดเหมืองแร่ชาตรีได้อีกครั้ง หลังต้องยุติการดำเนินงานไปเมื่อปี 2560
โดยคิงส์เกตฯ ยังได้เผยแพร่ประกาศดังกล่าวผ่านเว็บไซต์ เมื่อวันที่ 19 มกราคมที่ผ่านมา โดยระบุถึงประทานบัตร 4 แปลงดังกล่าวว่า ประกอบไปด้วยประทานบัตรเหมืองชาตรีใต้ 3 แปลง และเหมืองแร่ควอตซ์ 1 แปลง
สำหรับประกาศของคิงส์เกตฯ เกิดขึ้นในช่วงที่รัฐบาลไทยและคิงส์เกตฯ กำลังเจรจาไกล่เกลี่ยข้อพิพาท จนนำไปสู่การตั้งอนุญาโตตุลาการระหว่างประเทศ โดยจะมีการอ่านคำพิพากษาในวันที่ 31 มกราคมนี้
